ประกันไฟเอื้ออาทรไม่รับประกันพื้นที่เสี่ยง
ประกันภัยจำกัดความเสี่ยง ไม่รับประกันอัคคีภัยราคาถูกในบางพื้นที่
20 ส.ค. 2554

ประกันภัยจำกัดความเสี่ยง ไม่รับประกันอัคคีภัยราคาถูกในบางพื้นที่ 
แหล่งข่าวจากสมาคมประกันวินาศภัย เปิดเผยว่า ประกันอัคคีภัยสำหรับที่อยู่อาศัยแบบประหยัดที่มีอัตราเบี้ยประกันภัยปีละ 650 บาทนั้น มีข้อยกเว้นจะไม่รับประกันในพื้นที่ที่ระบุเป็นโซนอันตราย ประกอบด้วย บ้านทุกประเภทที่ตั้งอยู่ใน 5 เขต กรุงเทพมหานคร คือ 1.เขตสัมพันธวงศ์ บริเวณถนนเยาวพานิช ถนนทรงวาด ตรอกข้าวสาร วัดสัมพันธวงศ์ ถนนทรงศักดิ์ ถนนพาดสาย (ฝั่งวัดสัมพันธวงศ์) 
2.เขตปทุมวัน บริเวณฝั่งสวนลุ่มไนท์บาร์ซา ถนนพระราม 4 ถนนวิทยุ ซอยพระเจน 16 ซอยสนามคลี ซอยปลูกจิต 3.เขตสาทร บริเวณถนนจันทน์ ถนนเจริญกรุง ซอย 5-763 ซอยวัดปรก (ทุ่งวัดดอน) 
4.เขตคลองเตย บริเวณถนนทางรถไฟสายปากน้ำ ฝั่งติดคลองหัวลำโพงถึงถนนเกษมราษฎร์ 5.เขตธนบุรี บริเวณถนนอินทรพิทักษ์ ตั้งแต่คลองบางกอกใหญ่ถึงคลองบางไส้ไก่ วงเวียนใหญ่ ฝั่งตลาดบางยี่เรือ ซอยอินทรพิทักษ์ 5, 7 ซอยพิทักษ์สิน ซอยเทอดไท 1, 3, 5, 7, 9, 11, 13, 15 และบริเวณซอยสมเด็จพระเจ้าตากสิน 2, 4, 6, 8, 10, 12, 14, 16 
ขณะที่ จ.ชลบุรี โซนอันตราย คือ อ.บางละมุง ต.นาเกลือ บริเวณซอยนาเกลือ 5, 7 และ จ.สมุทรปราการ อ.เมือง ต.ปากน้ำ บริเวณถนนริราษฎร์ศรัทธา ถนนอัฐมิตร ถนนเทศบาล 2, 4 ซอยร่มเย็นวิลล์ และบริเวณโรงพยาบาลเมืองสมุทรปากน้ำ ที่บริษัทประกันวินาศภัยก็ไม่รับประกันเช่นกัน
ทั้งนี้ ที่บางบริษัทไม่รับประกัน เพราะเกรงว่าจะมีความเสี่ยงมาก เนื่องจากบางพื้นที่มีบ้านไม้แออัดจำนวนมาก สำหรับประกันอัคคีภัยบ้านแบประหยัด บริษัทจะรับประกันบ้านที่อยู่อาศัยทั้งตึกหรือครึ่งตึก ครึ่งไม้ คุ้มครองไฟไหม้ ฟ้าผ่า ระเบิด ไม่รวมน้ำท่วม